Gudbrand Tandberg

Gudbrand Bernhardsen Tandberg (1903–1949) var en norsk politiker, gårdbruker og skogeier i Nes i Hallingdal. Han var stortingsrepresentant for Høyre i Buskerud fylkes landdistrikter fra 1945 til han døde i 1949.

 Biografi 
Han var sønn av Bernhard Tandberg og oldebarn av Gudbrand Eriksen Tandberg, som begge var skogeiere og stortingsrepresentanter.

Han gikk gymnas, handelsskole, vinterlandbruksskole og skogskole. I 1926 kjøpte han den store skoggården Jørgenmoen i Nes.

Tandberg var nestformann i Buskerud skogselskap.

Tandberg kom med i kommunepolitikken i Nes før okkupasjonen og fikk plass i formannskapet. I 1945 ble han valgt inn på Stortinget, som representant for Høyre, som stilte under navnet «Buskerud samlingsparti», i listeforbund med Bondepartiet. 

Tandberg satt i Stortingets skog- og vassdragskomité. Han vant raskt respekt for sin faglige innsikt. Tandberg tilhørte, i likhet med Alv Kjøs og Sverre Hope, Høyres agrare tradisjon, og de tre ble landbruksinteressenes fremste talsmenn i partiets stortingsgruppe i de første etterkrigsårene. Tandberg samarbeidet nært med Norges Skogeierforbund om å få innført en investeringsavgift for skogstell, som ble en forløper til skogfondordningen.

Før Stortinget avsluttet vårsesjonen i 1949, døde Gudbrand Tandberg på Rikshospitalet i Oslo. Han hadde da lidd av en blodsykdom i mange år. Snefrid Eriksmoen møtte resten av stortingsperioden.

 Referanser 

 Eksterne lenker 


Kategori:Stortingsrepresentanter fra Høyre
Kategori:Stortingsrepresentanter for Buskerud
Kategori:Stortingsrepresentanter 1945–1949
Kategori:Lokalpolitikere i Nes i Buskerud
Kategori:Høyre-politikere i Buskerud
Kategori:Norske bønder
Kategori:Personer fra Nesbyen kommune